שם התערוכה: **קלקול**

תאריך פתיחה: **18.5.21 (בשעה 13:00)**

 תאריך נעילה: **29.6.21**

שעות פתיחה: **ימים א'-ה' 18:00-9:00**

**בניין 42, הפקולטה לתואר שני, קומת הקרקע**

אמנים-אוצרים: דנה בומץ, עוז ענבר, רחלי דגים, תמי רובין

ליווי אוצרותי: רותי הלביץ כהן

הפקה: לי צבר

ב"מוזה 42" במכללת אורנים, מוצגת התערוכה "קלקול". התערוכה היא תוצר משותף של ארבעה סטודנטים הלומדים במסלול אמן-מורה בתואר השני בהוראת מדעי הרוח והאומנויות בגישה רב תחומית, בליווי אוצרותי של רותי הלביץ כהן.

אחרי שנה של מציאות סוערת ולא מוכרת, בעת בה נדמה שהחיים מתחילים לחזור אל איזה מוכר שהיה, בחרו שלוש סטודנטיות וסטודנט אחד, להתעכב על תחושות הפער שנותרו בהוויית היום יום ולצאת למסע אל משמעות המילה- קִלְקוּל.

נקודת המוצא לתערוכה היא החלפת עבודות נבחרות בין האמנים. העבודות ניתנו למשתתפים ללא אפשרות של בחירה. במרכז הפעולה ניצבה החלטה אמיצה של הקבוצה "לקלקל" את העבודות שהתקבלו. בתום תהליך העבודה נחלקו הסטודנטים באופן ספונטני לשתי קבוצות בעלות גישות ברורות ושונות זו מזו.

עוז ענבר ודנה בומץ בחרו לחבור יחד ולצלול ללא רחם זה בעבודתו של זה. בתהליכי נבירה, חשיפה, קילוף וכיסוי פרצו דרך ויצרו גוף עבודות משותף בעל שפה חדשה וייחודית.

תמי רובין ורחלי דגים בחרו לשמור באופן זה או אחר על היצירה הראשונית שקיבלו. בתהליך העבודה, היצירות שנמסרו לידיהן נעלמו, התפרקו, התקלקלו ונבנו מחדש. בתערוכה הן מציגות גוף עבודות שבו, באופן לא מודע, הן מהדהדות זו את זו.

נדמה כי הקלקול טומן בחובו כמיהה אנושית של ארבעת האמנים לגלות ולחשוף משמעויות המונחות בקרקעית הרגעים הסמויים מעיניהם. דרך הקלקול פרקו היוצרים והרכיבו מחדש תחושות עמומות שזיהו זה בזה ובעצמם, בעודם נעים כל העת בין הסיכון לסיכוי להבין דבר מה נוסף על עולמם.